སྲིད་སྐྱོང་གིས་མུ་མཐུད་གསུང་དོན།བཀའ་ཤག་སྐབས་༡༤པའི་ཕྱི་ལོ་༢༠༡༤ཟླ་༦དང་༧ནང་པར་སྐྲུན་གནང་བའི་དཔེ་དེབ་ནང་ཞིབ་ཕྲ་འཁོད་ཡོད།དབུ་མའི་ལམ་གྱི་སྲིད་བྱུས་སྐོར་གཙོ་ཆེ་ཤོས་ནི།དང་པོ་དུས་རྒྱུན་དུ་རྒྱ་ནག་གཞུང་གིས་༸སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་དབུ་ཁྲིད་པའི་བཙན་བྱོལ་གཞུང་དེ་ཁ་བྲལ་བ་རེད།རྒྱ་ནག་དང་ཁ་བྲལ་བའི་སྲིད་བྱུས་ཡོད་པ་རེད་ཅེས་སྐྱོན་བརྗོད་ཤུགས་ཆེ་བྱེད་ཀྱི་ཡོད།དེ་སྔ་ནས་དེའི་ཐོག་ཁ་མཆུ་རྒྱག་བཞིན་ཡོད།རྒྱལ་སྤྱིའི་ཐོག་ནས་ང་ཚོར་དམ་དྲག་ཤུགས་ཆེ་ཡོད།དཔེར་ན།ལྷོ་ཨ་ཧྥི་རི་ཀའི་ནང་འགྲོ་རྒྱུའི་ཐད་དཀའ་ངལ་ཡོད་པ་མ་ཟད།ཨེ་ཤེ་ཡའི་ནང་ཡོད་པའི་ནང་པའི་རྒྱལ་ཁབ་ཁག་ཏུ་འགྲོ་རྒྱུར་ཡང་དཀའ་ངལ་ཡོད།ཡུལ་ལུང་དེ་དག་གི་ནང་ཕེབས་མི་ཐུབ་པའི་རྒྱུ་མཚན་གཙོ་བོ་རྒྱ་ནག་གཞུང་གིས་ང་ཚོ་ཁ་བྲལ་བ་རེད།རང་བཙན་རྩོད་ཀྱི་ཡོད་རེད་ཅེས་བཤད་ཀྱི་ཡོད།དབུ་མའི་ལམ་གྱི་སྲིད་བྱུས་ཐོག་ནས་ང་ཚོ་རྒྱ་ནག་གཞུང་གི་བདག་དབང་དང་རྒྱལ་ཁབ་ཁ་བྲལ་གྱི་ལས་འགུལ་སྤེལ་གྱི་མེད།དབུ་མའི་ལམ་གྱི་སྲིད་བྱུས་ཐོག་ནས་བོད་མི་རྣམས་ལ་རྒྱ་ནག་གི་རྩ་ཁྲིམས་གཞིར་བཞག་པའི་ཐོག་ནས་བོད་རིགས་ཡོངས་ལ་མིང་དོན་མཚུངས་པའི་རང་སྐྱོང་དགོས་ཀྱི་ཡོད།དབུ་མའི་ལམ་ལ་ལྟ་སྟངས་མི་འདྲ་བ་ཁག་བཞིའི་སྒོ་ནས་ལྟ་དགོས།དང་པོ་རྒྱ་ནག་གཞུང་གི་སྐུ་ཚབ་དང་ལྷན་དུ་བོད་རྒྱ་གྲོས་མོལ་བྱ་རྒྱུ་ནི་གཙོ་ཆེ་ཤོས་རེད།གཉིས་པ་བཙན་བྱོལ་བོད་མིའི་སྒྲིག་འཛུགས་གནས་ས་དེ་རྒྱ་གར་ཆགས་ཡོད།རྒྱ་གར་གཞུང་མང་གཉིས་ལས་ལྷག་པའི་བཀའ་དྲིན་ཆེ་བ་མེད།རྒྱ་གར་ནང་བཙན་བྱོལ་བོད་མིའི་སྒྲིག་འཛུགས་ཀྱི་གཞུང་འཛུགས་ཐུབ་པ་ལས་ལུང་པ་གཞན་དུ་འཛུགས་ཐུབ་རྒྱུ་ཁག་པོ་རེད་བསམ་གྱི་འདུགསྐྱབས་བཅོལ་བ་ས་ཡ་དྲུག་བཅུའི་ནང་ནས་བཙན་བྱོལ་བོད་མི་རྣམས་ཚགས་ཚུད་ཤོས་རེད།རྒྱལ་ཁབ་ཡོད་པའི་ལུང་པའི་གནས་སྟངས་ལས་ང་ཚོས་བོད་མིའི་སྒྲིག་འཛུགས་ཀྱི་གནས་སྟངས་ཡག་པ་ཡོད་ཅེས་བརྗོད་ཆོགགཙོ་ཆེ་ཤོས་སྤྱི་ནོར་༸གོང་ས་༸སྐྱབས་མོགན་ཆེན་པོ་མཆོག་གིས་ཐུགས་རྗེའི་བཀའ་དྲིན་ཉག་གཅིག་ལ་བརྟེན་ནས་ཡིན་པ་དང་།དེ་སྔ་སྲི་ཞུ་བ་རྒན་པ་རྣམས་ཀྱི་སྐུ་ལས་བསྐྱོན་པ་ལ་བརྟེན་ནས་བྱུང་བ་ཞིག་ཡིན།མི་ཐོག་རྒན་པ་རྣམས་ཀྱིས་ཧ་ལས་པའི་སྐུ་ལས་བསྐྱོན་ཡོད།ང་ཚོའི་དབུ་མའི་ལམ་གྱི་སྲིད་བྱུས་ལ་བརྟེན་ནས་རྒྱ་གར་གཞུང་ལ་ཡིན་ནའང་རྒྱ་ནག་དང་འབྲེལ་ལམ་གནང་སྐབས་དོ་ཕོག་མི་འགྲོ་བར་ཧ་ལས་པ་ཕན་གྱི་ཡོད།གསུམ་པ་རྒྱལ་སྤྱིའི་ཐོག་ནས་དབུ་མའི་ལམ་གྱི་སྲིད་བྱུས་ལ་བརྟེན་ནས་ང་ཚོས་རྒྱལ་སྤྱིའི་སྟེང་བོད་དོན་ལས་འགུལ་སྤེལ་རྒྱུའི་སྡིངས་ཆ་སྐྲུན་པ་བརྒྱུད་རྒྱབ་སྐྱོར་ཤུགས་ཆེ་ཐོབ་བཞིན་ཡོད།དཔེར་ན།ཨ་རིའི་སྲིད་འཛིན་ཟུར་པ་ཨོ་བྷ་མ་མཆོག་གིས་ཕྱི་ལོ་༢༠༡༦ལོར་ཨ་རིའི་སྲིད་འཛིན་གྱི་ཕོ་བྲང་དཀར་པོའི་གསར་འགོད་གསལ་བསྒྲགས་སྐབས་དབུ་མའི་ལམ་གྱི་སྲིད་བྱུས་ལ་རྒྱབ་སྐྱོར་དང་སྔགས་བརྗོད་ཀྱང་གནང་ཡོད།བཞི་པ།དབུ་མའི་ལམ་གྱི་སྲིད་བྱུས་ཐོག་ནས་བོད་ནང་གི་བོད་མིའི་མངོན་འདོད་སྒྲུབ་རྒྱུ་དེ་ཡིན་ཞེས་གསུངས་ཡོད་པ་རེད།།